قبرص

قبرص، رسميا لجمهورية د قبرص (بليونانية: Κυπριακή Δημοκρατία - بالتركية: Kıbrıs Cumhuriyeti) هي بلاد أرخبيل جات ف لبحر لبيض لمتوسط، و محسوبة على لغرب ديال آسيا. أقرب لبلدان ليها هي تركيا من الشمال، سوريا و فلسطين و لبنان من الشرق، مصر من لجنوب، و ليونان من لغرب.

أول حركة مقيّدة ديال الناس ف قبرص مسجلة باللي وقعات هادي كتر من 10.000 عام تقريبا. قبرص دازو عليها بزاف د لبلدان بحال لأشوريين و لفراعنة و لفارسيين و لإمبراطورية الرومانية و الدولة لعتمانية. ف 1914 حتلات بريطانيا لبلاد و خداتها من الدولة لعتمانية. ف ديك الساعة كانو السكان د لبلاد إما يونانيين ولا أتراك. ف 1960 ستاقلات لبلاد و ولاّت فيها مشاكل ما بين ليونانيين و لأتراك اللي بداو حرب أهلية بيناتهم. ف 1974 دخل لجيش ديال تركيا للجزيرة و عاون لأتراك باش يقبطو الشمال د لجزيرة، اللي علنوه بلاد مستاقلة ف 1983، و كيسمّيوها "لجمهورية التركية د شمال قبرص". تركيا هي لبلاد لوحيدة ف لعالم اللي كاتعتارف بهاد لبلاد.

من الناحية لقانونية، لجمهورية د قبرص عندها السيادة على لأراضي كاملة د لأرخبيل (من غير جوج قواعد عسكرية بريطانية)، و لكن من الناحية لفعلية، الدولة تاتحكم غي 59% د لجزيرة، و الشمال اللي تيحكم راسو واخد 36% د لجزيرة. 4% اللي باقا واخداها لأمم لمتحدة ف لوسط باش تفرّق بيناتهم، و داخلة فيها تا لعاصمة اللي مقسومة على جوج. من 2004 بداو مفاوضات باش تتوحّد لبلاد و لكن باقي ما عطاو تا نتيجة تال دابا.

تيسكنو ف قبرص تقريبا 1.2 مليون ديال الناس، و لعاصمة ديالها هي نيقوسيا. اللغات الرسمية د لبلاد هوما ليونانية و التركية، و لفلوس اللي كاتخدّم فيها هي لأورو. لإقتصاد ديال لبلاد تيدور بزاف على السياحة، اللي هي أهم قطاع ديالو. هي داخلة ف بزاف د لمنضمات دولية بحال لإتحاد لأوروپي و لأمم لمتحدة و لكومنويلت.
 مصادر 


تصنيف:مقالات فيها مصدر و 3000 بايت
تصنيف:بلدان د أسيا
تصنيف:بلدان د ؤروپا
تصنيف:دولة ݣزيرة
تصنيف:الدول لأعضاء ف لإتحاد لؤروپي
تصنيف:غرب أسيا